Gandia constitueix el IV Consell de la Infància
19 novembre 2021

## Gandia constitueix el IV Consell de la Infància19 novembre 2021Última actualització: 19 novembre 2021

![](../gestion/img/23be0ab51ec3df3b2e0247539bf169c462ee609d468e958eb84bb849016a9be4.jpg)  
  

El saló de Plenaris de l'Ajuntament de Gandia ha acollit aquesta vesprada el plenari de constitució de la IV edició del Consell de la Infància curs 2021-2022. Un acte on han participat tots els centres escolars de la ciutat, els representants dels quals van ser rebuts per l'alcalde de Gandia, José Manuel Prieto; el vicepresident d'UNICEF a la Comunitat Valenciana, César Belda i la regidora delegada de la Infància, Liduvina Gil, a més dels portaveus dels grups municipals; directors i professorat dels centres escolars; i familiars.

Durant el ple, alumnes de 5é i 6é de Primària dels centres educatius de la ciutat, que han treballat intensament durant tot el curs, han fet arribar les seues propostes als representants de la Corporació municipal per millorar Gandia i la vida de la població infantil, exalçant la seua veu i el dret dels xiquets a ser escoltats.

**José Manuel Prieto** s'ha dirigit als presents destacant que els protagonistes del Consell són els xiquets i xiquetes que l'integren i que amb la seua tasca ajuden a configurar una ciutat millor. "_Volem posar-nos unes ulleres molt especials per poder veure amb els vostres ulls, amb aquesta mirada particular que teniu. Volem involucrar-vos en el disseny de la ciutat que imagineu, somieu i voleu. A la Gandia on volem viure_" va afirmar l'alcalde qui va destacar que el consell d'aquest any és paritari, divers quant a la interculturalitat i dóna cabuda a un xiquet amb capacitats diferents.

La primera autoritat municipal va reafirmar-se en el compromís del govern amb el reconeixement de Ciutat Amiga de la Infància, i va voler agrair el compromís dels Consellers a l'hora d'aportar la seua visió per planificar Gandia amb les propostes de millora que fan arribar.

Per la seua banda, **Liduvina Gil**, va celebrar que durant aquest any, Gandia ha estat reconeguda com a Ciutat Amiga de la Infància per UNICEF i va voler agrair la presència dels seus representants.  
L'edil va agrair als consellers el treball realitzat i el que faran per aconseguir que la nostra ciutat siga una ciutat amable, més inclusiva i més amigable per a totes i tots.

"_El que pensen els xiquets i xiquetes, hi ha qui diu que no val molt, però és tot el contrari. Perquè els xiquets i xiquetes s'han d'atrevir a dir-nos als polítics què pensen, i nosaltres sempre hem de tenir en compte la seua opinió_" va destacar Gil qui ha recordat que el Consell no només és un òrgan de participació ciutadana sinó que és un instrument d'inclusió d'integració social.

Pel que fa a les propostes que s'estan executant gràcies a les aportacions del Consell de la Infància, destaquen les següents:  
\- Ampliar les activitats esportives gratuïtes que es poden realitzar al Grau  
\- Millorar les instal·lacions esportives gràcies a una inversió durant el 2021 de prop de 800.000?€.  
\- Ampliar l'oferta cultural existent amb activitats adreçades als xiquets i xiquetes  
\- Augmentar els itineraris i carrils disponibles per circular amb bicicleta